20 tonnányi földet mozgathattak meg azok, akik alagutat ástak a magyar határkerítés alatt Szerbia felől. A legalább egy hónapig tartó munka senkinek sem tűnt fel menet közben.

13 köbméter földet mozgathattak meg a magyar-szerb határon azok, akik kiásták a határkerítés alatt átvivő két alagutat - mondta az RTL Klub Híradójában Szabó Zoltán DK-s politikus, aki végzettségét tekintve matematikus. Ezt még nyáron fedezték fel, de csak most közölte a rendőrség. Szabó úgy számolt, ha éjjel-nappal dolgoztak, akkor is egy hónap kellett ahhoz, hogy a 20 tonnányi földet kiássák. A szűk, levegőtlen alagútba hason kúszva egyszerre egy ember fér be, Szabó úgy saccolta, 10 kilónként mozgathatták a földet.

"Gyalogsági ásóval vagy homokozólapáttal lehet ásni" - tette hozzá. "Ezt lehetetlen egy nyílt terepen úgy megcsinálni, hogy a pár méterre járőröző katonák, a térfigyelő kamerák és a mozgásérzékelők ne jelezzék."

A rendőrség pénteken a földrajzi körülményekkel magyarázta, hogyan maradhattak észrevételenek az alagút építői. Azzal érveltek, a szerbiai határszakaszt sűrű aljnövényzet takarja, így az ásást nem vették észre a járőrök. A földet ráadásul a közelben lévő csatornába hordták, így nem is voltak nagy földkupacok. A riporter megkérdezte volna a témában sajtótájékoztatót tartó Németh Szilárd honvédelmi államtitkárt is, de őket nem hívták meg.